
Arvamuse esitamine rahandusministri määruse
„Krediiditeaberegistri põhimäärus“ eelnõu kohta

Lugupeetud Jürgen Ligi!

Eesti Kaubandus-Tööstuskoda (edaspidi: Kaubanduskoda) tänab Rahandusministeeriumit võimaluse eest avaldada arvamust rahandusministri määruse „Krediiditeaberegistri põhimäärus“ eelnõu kohta. Oleme eelnõuga tutvunud ning esitame järgnevalt Kaubanduskoja seisukohad.

1. Vastutuse piiritlemine registripidaja ja krediiditeabe andja vahel
Eelnõu § 6 p 1 kohaselt vastutab krediiditeabe andja registrisse kantud andmete õigsuse ja ajakohasuse ning andmetöötluse seaduslikkuse eest, ühtlasi teostab järelevalvet oma kasutajate üle. Samas on § 5 volitatud töötleja ülesandeid kirjeldav sõnastus ("vastutab andmetöötlustoimingute õiguspärasuse eest", "vastutab isikuandmete töötlemise nõuete täitmise eest") piisavalt lai, et tekitada ebaselgust, kas registripidaja kannab teatud osas ka vastutust andmete sisu eest. Ettevõtjate jaoks on oluline, et vastutuse jaotus oleks seaduse tasandil üheselt selge ja mõistetav, sest ebaselgus ja mitmeti tõlgendatavus võib tekitada vaidlusi registripidaja ja andmete esitajate vahel.
Kaubanduskoja ettepanek: 
Täpsustada § 5 punktides 2 ja 3, et volitatud töötleja vastutab üksnes tema enda kui registripidaja tehtud andmetöötlustoimingute õiguspärasuse eest, mitte krediiditeabe andja poolt esitatud andmete sisulise õigsuse või andmete esitamise õigusliku aluse eest.

2. Juurdepääsu piiramise ja äravõtmise alused
Eelnõu § 5 punkt 8 annab volitatud töötlejale ehk registripidajale loa isiku või asutuse liidestamiseks registriga, kontrollides eelnevalt õigusliku aluse olemasolu asjakohasust ja tehnilist võimekust ning otsustab juurdepääsuõiguse äravõtmise. Eelnõu § 8 lg 6 ütleb, et registripidajal on õigus andmetele juurdepääsu piirata või keelata, kui andmevahetuse tõttu võib tekkida või on tekkinud krediiditeaberegistri konfidentsiaalsuse või tervikluse vähenemise risk. Hetkel eelnõu ei kirjelda selgelt juurdepääsuõiguse lõppemise ega piiramise aluseid ning jätab registripidajale põhjendamatult ulatusliku kaalutlusruumi juurdepääsu piiramiseks. 
Kuna krediidiandjate igapäevane äritegevus, sealhulgas seadusest tulenev kohustus hinnata tarbija krediidivõimelisust, sõltub otseselt registrile juurdepääsust, tähendab ebamäärane kaalutlusõigus ettevõtjatele olulist õiguslikku ja ärilist ebakindlust. Juurdepääsu kaotamine või piiramine ei ole registripidaja jaoks tehniline küsimus, vaid mõjutab vahetult ettevõtja võimet täita oma seadusest tulenevaid kohustusi. Sellest tulenevalt leiame, et eelnõus peaks juurdepääsu piiramise ja äravõtmise alused olema krediiditeaberegistri põhimääruses selgelt määratletud ning seotud objektiivsete ja kontrollitavate kriteeriumidega, et vältida registripidaja liigset kaalutlusõigust.
Kaubanduskoja ettepanek:
Sätestada eelnõus ammendavalt ja objektiivsete kriteeriumide kaudu, millistel alustel võib registripidaja juurdepääsu piirata, peatada või lõpetada, ning näha ette selge menetlus (sh õigus vaidlustada otsus) enne juurdepääsu piiramist.

Lugupidamisega

/allkirjastatud digitaalselt/
Mait Palts
Eesti Kaubandus-Tööstuskoja peadirektor

